[{"text_idx": "#000003", "text": "Grosberg: Venemaa suudab senises tempos veel kaua ja\u0308tkata"}, {"text_idx": "#000004", "text": "Venemaa suudab oma inimkaotused Ukrainas uute va\u0308rbamistega korvata, mis ta\u0308hendab, et ta vo\u0303ib senises tempos so\u0303da veel kaua ja\u0308tkata, u\u0308tles kaitseva\u0308e luurekeskuse u\u0308lem kolonel Margo Grosberg."}, {"text_idx": "#000005", "text": "Ehkki Venemaal ei ole reservidega nii ha\u0308sti kui ukrainlastel, suudab ta 1. aprillil va\u0308lja kuulutatud va\u0308rbamislainega tuua so\u0303java\u0308kke lisaks umbes 190 000 meest, ra\u0308a\u0308kis Grosberg reedel kaitseministeeriumis peetud briifingul."}, {"text_idx": "#000006", "text": "Ehkki va\u0308rbamiskampaaniaga seadis Venemaa juhtkond eesma\u0308rgiks tuua pu\u0308ssi alla veel 400 000 so\u0303java\u0308elast, piisaks ka plaani ta\u0308itmisest ainult pooles ulatuses, et suudetakse kompenseerida senised inimaotused, mis ja\u0308a\u0308vad umbes 140 000 kanti, u\u0308tles kolonel."}, {"text_idx": "#000007", "text": "Grosberg ra\u0308a\u0308kis, et Eesti hinnangul on Venemaa alates so\u0303ja algusest kaotanud surnute ja raskelt haavatutena, kes enam rindele ei naase, 130 000 \u2013 140 000 so\u0303java\u0308elast."}, {"text_idx": "#000008", "text": "\"Kui nu\u0308u\u0308d suudetakse aasta lo\u0303puks umbes 190 000 meest lisaks va\u0308rvata, siis suudetakse kaotused korvata, mis ta\u0308hendab, et so\u0303da venib, aga samas annab see Venemaa poliitilisele juhtkonnale vo\u0303imaluse hoiduda mobilisatsiooni va\u0308ljakuulutamisest, nagu tehti eelmise aasta septembris. Sellise va\u0308rbamistempoga suudetaks hoida status quo'd, nagu see on olnud terve selle aasta jooksul,\" to\u0303des Grosberg."}, {"text_idx": "#000009", "text": "Venemaa edeneb po\u0303hjas, Ukraina lo\u0303unas ja idas"}, {"text_idx": "#000010", "text": "Kaitseva\u0308e luurekeskuse u\u0308lem andis ka u\u0308levaate olukorrast rindel, kus ko\u0303rvuti Ukraina edenemisega on mo\u0303nes lo\u0303igus edu saavutanud ka Venemaa. Grosbergi so\u0303nul kontaktjoon u\u0308ldjoontes sisuliselt ega oluliselt muutunud ei ole."}, {"text_idx": "#000011", "text": "\"Ku\u0308ll aga on Venemaa osades piirkondades kui ka Ukraina saavutanud taktikalist edu ja eriti, mis puudutab Ukraina relvajo\u0303udude edenemist, siis see vo\u0303ib ja\u0308tkuva edu korral viia juba oluliselt suuremate edudeni,\" lisas ta."}, {"text_idx": "#000012", "text": "Koloneli so\u0303nul on kogu rindejoone ulatuses initsiatiiv ja\u0308tkuvalt Ukraina ka\u0308es ja suurimat edu on ta saavutanud Bahmuti piirkonnas idas ja ka lo\u0303unarindel."}, {"text_idx": "#000013", "text": "Vene va\u0308ed on ko\u0303ige edukamad olnud Harkivi ja Luhanski oblasti piiridel Svatove ja Kreminna suunas, mille u\u0308mbruses on saavutatud teatavat taktikalist edu. Selles piirkonnas so\u0303dib ka alaliselt Pihkvas paiknev 76. ru\u0308ndedessantdiviis oma allu\u0308ksustega, ra\u0308a\u0308kis Grosberg."}, {"text_idx": "#000014", "text": "Viimase na\u0308dala jooksul on Vene u\u0308ksused suutnud u\u0308letada Serepetsi jo\u0303e ja loonud jo\u0303e la\u0308a\u0308nekaldale ka sillapea, mida on suudetud hoida, hoolimata sealse maastiku keerulisusele. Kuna seal vahelduvad ko\u0303rgendikud orgudega, milles voolavad jo\u0303ed, siis see ta\u0308hendab, et jo\u0303e u\u0308letanud Vene va\u0308ed peavad edasitungimiseks ru\u0308ndama Ukraina positsioone ma\u0308est u\u0308les ja samamoodi ka taandumise korral tuleb neil taanduda ma\u0308est u\u0308les. \"See tagab parema na\u0308htavuse ukrainlastele ja vo\u0303imaluse oluliselt lihtsamini ru\u0308nnata taanduvaid Vene u\u0308ksuseid,\" to\u0303des Grosberg."}, {"text_idx": "#000015", "text": "Ukrainlased on olnud ko\u0303ige edukamad Bahmuti suunas, eriti linnast lo\u0303unasse ja\u0308a\u0308vates piirkondades. Ukraina u\u0308ksused on suutnud jo\u0303uda Klits\u030civka asulani ja sellest umbes pool tagasi vallutada."}, {"text_idx": "#000016", "text": "\"Klits\u030civka asula ja\u0308a\u0308b umbes seitse kilomeetrit Bahmutist edelasse. Ja oluline on see asula sellepa\u0308rast, et kui siiamaani on lo\u0303unasuunalist varustusteed Bahmutti suudetud ku\u0308ll kontrollida kaugtulega, siis asula a\u0308ravo\u0303tmisel avaneb vo\u0303imalus maantee 0513, mis on peamine lo\u0303unasuunaline varustustee Vene Fo\u0308deratsiooni u\u0308ksustele Bahmutis, ta\u0308ielikult la\u0308bi lo\u0303igata ja sellega tulenevalt Vene u\u0308ksuste olukord Bahmutis muutub oluliselt keerulisemaks,\" selgitas Grosberg."}, {"text_idx": "#000017", "text": "Ukraina la\u0308bimurre pole veel kindel"}, {"text_idx": "#000018", "text": "Koloneli so\u0303nul on ko\u0303ige ta\u0308helepanuva\u0308a\u0308rsemad su\u0308ndmused viimasel na\u0308dalal toimunud Velika Novossilka ja Orihhivi suunal, kus ukrainlased on ta\u0308iendavate u\u0308ksuste abiga suutnud la\u0308bi tungida Vene u\u0308ksuste esimesest kindlustatud tsoonist, kus Robotni ku\u0308la ja Verbove ku\u0308la piirkonnas on jo\u0303utud tavarindejoonest umbes kolm ja pool kilomeetrit lo\u0303una poole."}, {"text_idx": "#000019", "text": "\"Va\u0308lismeedia on o\u0308elnud, et see on suurpealetungi algus. Mina sellele ku\u0308simusele, kas see on nii vo\u0303i ei ole ta\u0308na paraku vastata ei oska. Igas ru\u0308nnakus on vaja jo\u0303uda vastase positsioonideni, neist la\u0308bi tungida ja siis seda edundada vo\u0303i neid positsioone hoida. Ja et aru saada, kui edukaks see kiilu lo\u0308o\u0308mine on osutunud, tuleb natukene aega varuda ja veel vaadata, kuidas olukord materialiseerub. Aga oluline edu see kindlasti Ukraina u\u0308ksustele on,\" to\u0303des Grosberg."}, {"text_idx": "#000020", "text": "Okupeeritud alade senisest kiirem vabastamine ta\u0308hendaks Ukraina pealetungi tempo olulist to\u0303stmist ja veel rohkemate u\u0308ksuste lahingusse paiskamist."}, {"text_idx": "#000021", "text": "\"Aga nagu ukrainlased viimaste kuude jooksul on na\u0308idanud, siis tehakse seda va\u0308ga tarmukalt ja oma isikkoosseisu hoides. Ja to\u0303ena\u0308oliselt kui nu\u0308u\u0308d tegu ei ole just va\u0308ga kavalalt u\u0308les leitud no\u0303rgima lu\u0308liga Vene kaitseliinides, siis pigem minnakse samasuguse, nii-o\u0308elda mo\u0303istliku tempoga edasi,\" selgitas kaitseva\u0308e luureu\u0308lem."}, {"text_idx": "#000023", "text": "Kolonel: Ukraina kiiret edu pole tulnud vo\u0303rdsete va\u0308gede to\u0303ttu"}, {"text_idx": "#000024", "text": "Reservkolonel: la\u0308bimurde saamiseks on Ukrainal veel poolteist kuud"}, {"text_idx": "#000025", "text": "Grosberg: ukrainlased on la\u0308hedal suuremale edule"}, {"text_idx": "#000026", "text": "Grosberg: to\u0303ena\u0308oliselt ka\u0308ivitab Venemaa la\u0308hiajal uue mobilisatsioonilaine"}, {"text_idx": "#000027", "text": "Grosberg: la\u0308hina\u0308dalatel vo\u0303ib oodata so\u0303jategevuse a\u0308genemist"}, {"text_idx": "#000032", "text": "Kaevumised eelarvesse: millistele asutustele kulub maksumaksja raha?"}, {"text_idx": "#000033", "text": "Kallas andis riigikogule u\u0308le tuleva aasta riigieelarve eelno\u0303u"}, {"text_idx": "#000034", "text": "\"Pealtna\u0308gija\": kuidas valmis 15,4 miljonit eurot maksev draamasari \"Estonia\"?"}, {"text_idx": "#000036", "text": "Rahvusringha\u0308a\u0308lingu arendusosakond otsib oma meeskonda frontend arendajat"}, {"text_idx": "#000039", "text": "Kallase abikaasa no\u0303udis kriitikult va\u0308lja 1500 eurot kahjutasu"}, {"text_idx": "#000043", "text": "Valitsus tahab ko\u0303igile ettevo\u0303tjatele panna e-arvekohustuse"}, {"text_idx": "#000048", "text": "Trump ja Robertson said reitinguturniiril avaringis u\u0308llatuskaotuse"}, {"text_idx": "#000051", "text": "Buumi lo\u0303pp: ligi 95 protsenti NFT-dest on muutunud va\u0308a\u0308rtusetuks"}, {"text_idx": "#000054", "text": "Loe katkendit Dominique Fortier' jutustusest \"Paberlinnad\""}, {"text_idx": "#000057", "text": "Venemaa soovib uuesti u\u0308hineda U\u0308RO inimo\u0303iguste no\u0303ukoguga"}, {"text_idx": "#000060", "text": "Valitsus kiitis heaks ja\u0308rgmise aasta riigieelarve"}, {"text_idx": "#000061", "text": "Eesti Pank: majanduskasv taastub ja\u0308rgmisel aastal"}, {"text_idx": "#000062", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}]